Jou kollekte vergeet? SnapScan op jou slimfoon betaal gou | Netwerk24
Jou kollekte vergeet? SnapScan op jou slimfoon betaal gou
Deur Liani Jansen van Rensburg 12 April 2015 03:20
Verby is die dae toe kerkgangers verleë die kollektebordjie verby laat gaan het as hulle nie kontant by hulle in die kerk gehad het nie. Die slimfoon-app SnapScan raak al hoe gewilder om hierdie leemte in kerke te vul.
Volgens Vuyo Mpako, Standard Bank se hoof van innovasie, gebruik 100 kerke landwyd reeds SnapScan vir kollektes. En die belangstelling groei.
"Nie net is dit vir hulle gerieflik nie, maar ook veiliger," het Mpako aan Rapport gesê.
Talle Afrikaanse en Engelse kerke adverteer hierdie opsie op hul webtuiste. YouTube het selfs video's wat verduidelik hoe SnapScan werk.
Die NG kerk Parkkruin in Johannesburg het 'n hele afdeling op hul webtuiste wat gemeentelede help om dié app te verstaan.
Volgens Renée van Niekerk, boekhouer by die NG familiekerk Hottentots-Holland in Somerset-Wes, is dit 'n alternatiewe vorm van kollekte.
"Diakens gaan ook nie meer van deur tot deur om geld te gaan kollekteer nie. Daarvoor is 'n debietorder-opsie beskikbaar," sê Van Niekerk.
"SnapScan is nog baie nuut by ons. Ons het besluit om hierdie opsie beskikbaar te stel, omdat ons gehoor het van baie ander kerke wat dit begin doen. Dis maklik en gerieflik."
Past. Doug Fell, van die Parkhurst Community Church in ­Johannesburg, sê sy gemeente werk glad nie meer met kontant nie. "Dis veiliger. Gemeentelede gebruik SnapScan vir kollekte en ander bydraes vir die kerk," sê Fell.
Hy sê vandat die kerk dié opsie ingestel het, het gemeentelede meer gereeld bygedra.
"Dis makliker en mense hoef nie te onthou om kleingeld saam te bring nie."
Ds. Pieter Grove, moderator van die VGK Kaapland, sê fisieke kollekte is steeds vir hulle baie belangrik omdat dit 'n simboliese gebaar is.